Wes-Kaapse ANC veroordeel plaasmoorde | Maroela Media
Die ANC in die Wes-Kaap het gesê elke plaasaanval is 'n aanval op die land, sy mense en voedselsekerheid.
Faiez Jacobs, Wes-Kaapse sekretaris van die ANC, het plaasmoorde veroordeel ná drie onlangse voorvalle.
Piet en Elmien Steyn is Vrydag dood in hul huis op 'n plaas in die Bonnievale-omgewing gevind. 'n Plaaswerker en 'n vermeende plaasaanvaller is dood nadat tien aanvallers Sondagoggend op 'n plaas naby Philippi toegeslaan het.
"Elke aanval op 'n plaas is 'n aanval op ons land. Elke lewe wat geneem word in die aanvalle word betreur. Ons doen 'n beroep op ons mense om saam te staan om die misdadigers te oorwin," het Jacobs gesê.
Hy het sy dank teenoor die polisie uitgespreek nadat 'n verdagte in hegtenis geneem is in verband met die aanval op die Steyn-egpaar.
"Ons wil die polisie bedank vir hul flinke optrede en doen 'n beroep op hulle om hul intelligensie-operasies te verskerp teen diegene wat daaragter sit. Ons doen ook 'n beroep op ons howe om die swaarste straf moontlik op te lê teenoor diegene wat skuldig bevind word aan plaasaanvalle."
Jacobs het verder 'n beroep op boere gedoen om nie plaasbewoners van 'n woonplek te ontneem en hul menseregte te skend nie, maar hulle aangemoedig om 'n vreedsame omgewing te skep wat bevorderlik is vir produktiwiteit in landelike gemeenskappe.
ANC plaasaanvalle Wes-Kaap
Sien mens nou deur die anc….dis verkiesings praatjies ! Sorg dat julle useless polisie hulle werk begin doen en sorg dat mense gevang word …dis waar kommer nodig is !
Dankie meneer Jacobs. Jy is braaf en eerlik. Ongelukkig gaan jou meesters jou nou kruisig. Mag die lig ook vir hul aangaan en n einde bring aan die boosheid wat hul propageer.
Kom ons aanvaar hierdie uitspraak sonder agterdog en vooroordeel. Dis 'n brawe man-ondersteun hulle wat versoenende uitsprake lewer en hoop daar staan meer op teen hierdie euwel. Ons op plase en met familie op plase is te dankbaar vir enige uitspraak teen die vergrype wat op plase plaasvind.
Neewat Jacobs, jou laaste parragraaf gee jou weg, sit weereens die blaam op die boere. Jammer geen stem vir julle van ons kant af nie.